Document ID: 31984D0189

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 2ας Απριλίου 1984
για την αποδοχή υποχρέωσης που έχει αναληφθεί στο πλαίσιο διαδικασίας αντιντάμπινγκ σχετικά με τις εισαγωγές τυποποιημένων πολυφασικών ηλεκτρικών κινητήρων με ισχύ μεγαλύτερη από 0,75 μέχρι και 75 κιλοβάτ, που κατάγονται από τη Σοβιετική Ένωση
(84/189/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως τα άρθρα 10 και 14
Μετά από διαβουλεύσεις στο πλαίσιο της Συμβουλευτικής Επιτροπής όπως προβλέπεται στον εν λόγω κανονισμό,
Εκτιμώντας ότι:
Α. Οριστικός δασμός
(1) Με τον κανονισμό (ΕΟΚ) αριθ. 2075/82 (3), το Συμβούλιο επέβαλε οριστικό δασμό αντιμτάμπινγκ για τις εισαγωγές τυποποιημένων πολυφασικών ηλεκτρικών κινητήρων με ισχύ μεγαλύτερη από 0,75 μέχρι 75 κιλοβάτ, που υπάγονται στη διάκριση ex 85.01 Β Ι β) του Κοινού Δασμολογίου και αντιστοιχούν στον κώδικα ΝΙΜΕΧΕ 85.01-33, 34 και 36, και κατάγονται από τη Σοβιετική Ένωση. Με τον ίδιο κανονισμό, το Συμβούλιο είχε αποδεχθεί την υποχρέωση ανύψωσης των τιμών που ανέλαβαν οι εξαγωγείς της Λαϊκής Δημοκρατίας της Γερμανίας, της Τσεχοσλοβακίας, της Ρουμανίας, της Βουλγαρίας και της Πολωνίας και περάτωσε τη διαδικασία αντιντάμπινγκ όσον αφορά τις εισαγωγές αυτών των προϊόντων που κατάγονται από τις παραπάνω χώρες.
Β. Επανεξέταση
(2) Η Επιτροπή έλαβε από τον σοβιετικό εξαγωγέα αυτών των προϊόντων, Energomachexport (Μόσχα), αίτηση επανεξέτασης αυτού του οριστικού δασμού αντιντάμπινγκ.
Γ. Ντάμπινγκ, ζημία, αιτιότητα και συμφέρον της Κοινότητας
(3) Ο σοβιετικός εξαγωγέας δεν αμφισβήτησε τα συμπεράσματα του Συμβουλίου σχετικά με το ντάμπινγκ, τη ζημία, την αιτιότητα και το συμφέρον της Κοινότητας, όπως αναφέρονται στον κανονισμό (ΕΟΚ) αριθ. 2075/82.
Δ. Ανάληψη υποχρέωσης
(4) Παράλληλα με την αίτηση επανεξέτασης, ο σοβιετικός εξαγωγέας ανέλαβε οικειοθελώς την υποχρέωση να τηρεί ένα επίπεδο ελάχιστων τιμών για τις εξαγωγές του. Αυτό το επίπεδο, που είναι ανάλογο με την υποχρέωση που είχαν αναλάβει οι άλλοι εξαγωγείς που αναμίχθηκαν παλαιότερα σ' αυτή τη διαδικασία αντιντάμπινγκ, θα έχει ως αποτέλεσμα να εξουδετερωθεί η ζημία που προκλήθηκε στην κοινοτική βιομηχανία από τις εν λόγω εξαγωγές, και συνεπώς κρίνεται αποδεκτό από την Επιτροπή,
ΑΠΟΦΑΣΙΖΕΙ:
Άρθρο μόνο
Γίνεται αποδεκτή η υποχρέωση που ανέλαβε η Energomachexport (Μόσχα) στο πλαίσιο της διαδικασίας αντιντάμπινγκ όσον αφορά τις εισαγωγές τυποποιημένων πολυφασικών κινητήρων με ισχύ μεγαλύτερη από 0,75 μέχρι και 75 κιλοβάτ που υπόκεινται στη διάκριση ex 85.01 Β Ι β) του Κοινού Δασμολογίου και αντιστοιχούν στον κώδικα ΝΙΜΕΧΕ 85.01-33, 34 και 36, καταγωγής Σοβιετικής Ένωσης.
Βρυξέλλες, 2 Απριλίου 1984.

Labels: 1
4
18